Cu privire la completarea Regulamentului privind

constituirea și funcționarea Consiliului municipal Chișinău,

aprobat prin decizia nr. 2/1 din 14.06.2016

Având în vedere nota informativă nr. 09/PAS din 16.04.2020 privind necesitatea reglementării modului de funcționare a Consiliului municipal Chișinău, art. 14 (3) și art. 19 (7) din Legea Republicii Moldova nr. 436/2006 „Privind administrația publică locală”, art. 6 din Legea nr. 136/2016 „Privind statutul municipiului Chișinău”, Consiliul municipal Chișinău DECIDE:

1. Se completează Regulamentul privind constituirea și funcționarea Consiliului municipal Chișinău, aprobat prin decizia nr. 2/1 din 14.06.2016, în sensul introducerii unui nou capitol cu alineate, după cum urmează:

Se adaugă capitolul: XXIII. COLABORAREA CONSILIULUI MUNICIPAL CU SOCIETATEA CIVILĂ

223. Inițiativă civică - cerere, sesizare sau propunere adresată Consiliului municipal Chișinău de către un grup voluntar de cetățeni din raza mun. Chișinău, care vizează o problemă de interes public major.

224. Printr-o inițiativă civică un grup de voluntari de cel puțin 5 persoane pot solicita Consiliului municipal Chișinău să dezbată o problemă de interes major. Inițiativa civică poate fi depusă în scris sau expediată prin poștă sau fax.

225. În sensul susținerii inițiativei civice, cetățenii rezidenți ai municipiului Chișinău se pot pronunța prin aplicarea semnăturii olografe pe documentul ce însoțește inițiativa civică.

226. Semnătura se consideră valabilă dacă aceasta conține numele, prenumele, telefonul și domiciliul semnatarului.

227. Inițiativa civică care pe parcursul a 60 de zile de la înregistrare, va acumula 1000 de semnături, va fi supusă audierilor publice de către comisia de profil din CMC, după care va fi înaintată Biroului permanent pentru includerea acesteia în ordinea de zi a CMC.

228. Modul de înaintare, procesare și cerințele înaintate față de inițiativa civică se stabilește prin regulamentul aprobat de Consiliul municipal Chișinău.

229. În funcție de specificul problemei abordate, la examinarea inițiativei civice pot fi implicate și autoritățile Administrației Publice Centrale, autorității împuternicite cu atribuții pentru rezolvarea problemelor sesizate precum și alte părți interesate.

2. Controlul executării prezentei decizii se pune în sarcina viceprimarului de ramură al municipiului Chișinău, secretarului Consiliului municipal Chișinău și Direcției relații publice și buget civil.

PREȘEDINTE DE ȘEDINȚĂ

SECRETAR INTERIMAR AL CONSILIULUI Adrian TALMACI